b'\n_START_ARTICLE_\nMargaret Berger\n_START_SECTION_\nBakgrunn\n_START_PARAGRAPH_\nBerger vokste opp p\xc3\xa5 Hitra, hvor hun bodde i tolv \xc3\xa5r. Hun sang i gospelkor og begynte \xc3\xa5 skrive sine egne sanger allerede som tolv\xc3\xa5ring. Hun gikk musikklinjen p\xc3\xa5 Heimdal videreg\xc3\xa5ende skole i Trondheim.\n_START_SECTION_\nMusikkarri\xc3\xa8re\n_START_PARAGRAPH_\nNasjonalt fikk Berger sitt gjennombrudd p\xc3\xa5 TV\xc2\xa02, hvor hun tok 2.-plass i talentkonkurransen Idol i 2004. Hun platedebuterte nasjonalt samme \xc3\xa5r med Chameleon. Hun fikk Spellemannprisen for \xc3\xa5rets beste musikkvideo 2004 for \xc2\xabLifetime Guarantee\xc2\xbb og var ogs\xc3\xa5 nominert til prisen for \xc3\xa5rets nykommer. Hun opptr\xc3\xa5dte blant annet p\xc3\xa5 Stor\xc3\xa5sfestivalen i 2005._NEWLINE_I tiden etter det f\xc3\xb8rste albumet bevegde Berger seg mer mot elektronika, en sjanger Berger har uttalt at hun trives veldig godt med. H\xc3\xb8sten 2006 ga hun ut platen Pretty Scary Silver Fairy som er et popalbum med et elektronisk lydbilde. Singelen \xc2\xabSamantha\xc2\xbb er den mest kjente l\xc3\xa5ten fra dette albumet, og den ble en radiohit sommeren og h\xc3\xb8sten 2006._NEWLINE_Berger fikk platekontrakt med BMG og er blitt kjent som en av deltagerne som har klart seg best etter Idol sammen med Kurt Nilsen._NEWLINE_I 2011 ga Berger ut i samarbeid med Universal vinyl-singelen \xc2\xabIn a Box\xc2\xbb med B-siden \xc2\xab4-E.V.E.R. L.O.V.E\xc2\xbb. \xc2\xabIn a Box\xc2\xbb ble listet p\xc3\xa5 NRK P3 og fikk terningkast fem i VG. Berger opptr\xc3\xa5dte ogs\xc3\xa5 p\xc3\xa5 by:Larm i 2011. _NEWLINE_Margaret Berger jobber per 2013 med sitt tredje studioalbum med flere forskjellige produsenter, deriblant Martin Kleveland, Tomas Nerb\xc3\xb8 Sm\xc3\xa5gesj\xc3\xb8 og den svenske elektro-duoen Lo-Fi-Fnk. Hun har uttalt at hun f\xc3\xa5r inspirasjon fra band og artister som The Knife og Bj\xc3\xb6rk._NEWLINE_9. februar 2013 vant hun den norske finalen i Melodi Grand Prix med l\xc3\xa5ten \xc2\xabI Feed You My Love\xc2\xbb, skrevet av blant andre den svenske elektropopartisten Karin Park. 18. mai 2013 kom hun p\xc3\xa5 fjerdeplass i  den internasjonale finalen med samme l\xc3\xa5t.'